Það er óhætt að segja að árið sem er að líða hefur ekki verið nein flugeldasýning hjá öllum þeim sem stunda stangveiði á Íslandi . Ég kvarta þó ekki yfir sumrinu , það var með ágætum hjá mér og mínum veiðifélaga enda engum alvarlegum vatnsskorti fyrir að fara í vatnaveiðinni . Þetta árið eyddum við þó nokkuð fleiri dögum en áður upp á hálendi við ýmis störf og veiðar . Aflatölurnar bera það e.t.v. ekki alveg með sér , en á því er sú skýring að umtalsverðum fjölda daga var varið í fiskiræktarstarf sem ekki er talið með í aflatölum hér á síðunni . Að þessu sinni skipti ekki máli hvort meðaltal veiðiferða væri reiknað á milli bláu eða rauðu talnanna , þær bláu voru nokkuð hærri ; 115 fiskar á móti 78 hjá rauða liðinu . Að vanda var júlí fengsælasti mánuðurinn , júní sérlega rólegur og veiði hætt snemma í september þar sem haustið gerði heldur snemma vart við sig uppi á hálendi . Eins og sjá má hafa árin verið nokkuð brokkgeng hjá okkur veiðifélögunum og heldur hefur dregið úr afla hin síðari ár , en það stendur auðvitað til bóta á komandi sumri . Þannig að allrar sanngirni sé gætt , þá taka tölurnar hér að ofan ekki tillit til fjölda veiðidaga , aðeins afla . Árið sem er að líða hefur fært tæplega 117.000 gesti inn á FOS.IS og sífellt fjölgar þeim sem fylgjast með því efni sem hér er matreitt að hætti veiðinördsins . Þetta er svipaður fjöldi eins og verið hefur á síðustu árum , síðan heldur sínum fasta hópi lesenda og fyrir það færum við ykkur okkar bestu þakkir . Hin síðari ári hefur mest aukning í heimsóknum verið yfir sumarið og svo var einnig á þessu ári . Væntanlega má rekja það til aukinnar áherslu á umfjöllun um veiðistaði hér á síðunni , þótt flugur og fluguhnýtingar eigi ennþá vinninginn í fjölda greina . Það fer ekkert á milli mála þegar aðsóknin að síðunni er skoðuð að efnið er mis vinsælt eftir árstíma ; flugur að vetri og veiðistaðir að vori og sumri . Að vanda stóðum við fyrir Febrúarflugum á árinu og þar bar helst til tíðinda að fjöldi fylgjenda tók enn og aftur stökk á milli ára . Það verður spennandi að sjá hvað Febrúarflugur 2020 bera í skauti sér og með hvaða sniði þær verða næst . Á ári komanda verður efnisval á vefnum með svipuðum hætti og verið hefur . Fjöldi greina verður sömuleiðis svipaður rétt um þrjár greinar á viku um ýmislegt það sem höfundi þykir skipta máli eða hann hefur áhuga á . Ein breyting verður þó strax og hún snertir einn vinsælasta hlekk síðunnar ; dagatal ársins . Frá og með deginum í dag breytist útlit dagatalsins þannig að það líkis meira hefðbundinni flóðatöflu . Með þessu vonumst við til að koma til móts við þá sem notast við snjalltæki því eldra útlit var ekki sérlega vænt til aflestrar á smærri skjám . Flóðatöfluna má nálgast með því að smella hérna eða úr valmynd síðunnar Töflur – Flóðatafla . Að þessu sögðu vil ég þakka öllum lesendum mínum fyrir samfylgdina á árinu sem er að líða og óska þeim gæfuríks nýs árs með ósk um enn fleiri samverustundir á vefnum á nýju ári og ánægjulegra veiðidaga á komandi sumri .